兵器
作者：陶弼
朝代：宋

paragraphs: 五代乏真主，奸雄紛僭僞。
橫磨闊刀劍，白日相篡弒。
我宋有神祖，潛德動天意。
故天意若曰，往爲我之嗣。
神祖拜稽首，乃即皇帝位。
不惠兆民樂，不怒諸侯畏。
顛倒執玉帛，奔走恐後至。
大商國三分，一朝有其二。
太宗以義撫，真宗以仁治。
王道竹箭直，誦聲金鼎沸。
獨有陰山戎，時時寇邊地。
天子赫斯怒，大警巡澶衛。
射殺右賢王，遂斬匈奴臂。
狼心帖然服，結好同昆弟。
自此兩河間，寂寂無戎備。
卒閑喜夜歌，將老貪春睡。
自此爲太平，恍逾三十歲。
戎昊乘我間，南馳賀蘭騎。
陽關久夜開，樞朽不可閉。
陣雲起秦雍，殺氣橫涇渭。
使臣股栗奏，宰相瞋目議。
僉曰亟發兵，豎子坑甚易。
倉皇築邊壘，未戰力先瘁。
遇迫開庫兵，土蝕鋒芒脆。
防秋採舊屯，推轂謀新寄。
舊屯老且死，少者無實藝。
良由不訓練，手足迷擊刺。
新寄將家子，從小生富貴。
六韜未曾讀，口但知肉味。
師復從中御，進退由閽寺。
權輕號令冗，兩戰無遺類。
曹公棄七軍，晉人獲三帥。
吾兵自此喪，有詔新其製。
此器不預設，一旦從何致。
朝廷急郡縣，郡縣急官吏。
官吏無他術，下責蚩蚩輩。
耕牛拔筋角，飛鳥禿翎翅。
簳截會稽空，鐵烹董山碎。
供億稍後期，鞭朴異他罪。
愁氛壅太虛，霽景晝冥晦。
我聞郭汾陽，料敵多奇異。
單箠諭突厥，蕃酋雙膝墜。
又聞李西平，臨戎有英氣。
身著紅錦袍，懷光肝膽碎。
是知用兵術，在人不在器。
君耳舜高聽，君目舜明視。
願採謀略長，勿倚干戈銳。